Diari Oficial de la Generalitat Valenciana


Sumari del DOGV 3769, del 12-06-2000 (2000/4632)

ORDRE de 14 d'abril de 2000, de la Conselleria de Medi Ambient, per la qual es convoquen subvencions a la gestió de residus plàstics d'hivernacles.
---------------------------------------------------------------------------------------------------------------------------------------------------

### Dades del document

Número de DOGV
:   3769

Data del DOGV
:   12-06-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/4632


Data del document
:   14-04-2000

Organisme emissor
:   Conselleria de Medi Ambient

Tipus de document
:   Ordre

Descriptors 

:   * ajuda pública
    * matèria plàstica
    * suport econòmic
    * eliminació de residus

ORDRE de 14 d'abril de 2000, de la Conselleria de Medi Ambient, per la qual es convoquen subvencions a la gestió de residus plàstics d'hivernacles. [2000/X4632]
  
Els nous criteris emanats de la Unió Europea i les propostes de directives públiques en els últims anys, denoten l'interès dels països membres en defendre criteris relatius a l'optimació de sistemes i tècniques de recuperació, reutilització i reciclatge de residus.
  
Efectivament, el reciclatge s'ha començat a plantejar com una estratègia enfront del problema de producció i eliminació de residus sòlids urbans. D'aquesta forma cal pretendre que el destí dels productes que consumim no siga la gestió tradicional (deposició en abocadors, tractament en plantes, ...), sinó que tornen a incorporar-se d'una forma o altra a aquest circuit de producció i ús. És a dir, la nostra societat ha d'utilitzar tots els seus mitjans per a passar d'una economia fins ara lineal a una altra de circular.
  
La Conselleria de Medi Ambient, en matèria de gestió de residus, veu la necessitat de potenciar els sistemes de valorització i, en els casos en què era de la seua competència, així ho ha planificat.
  
En aquest sentit, la Conselleria de Medi Ambient pretén impulsar la recollida de residus plàstics generats com a conseqüència de l'activitat agrícola, bàsicament els procedents d'hivernacles. Recollida que ha de contribuir a reduir l'eliminació incontrolada d'aquest residu potencialment aprofitable pel sector del reciclatge de plàstics.
  
Tanmateix, la Conselleria de Medi Ambient és conscient que l'aplicació de sistemes de recollida selectiva, recuperació, reutilització i reciclatge de residus requereix un impuls econòmic que permeta la creació d'una xarxa d'infraestructures per a executar la planificació proposada.
  
Per això, de conformitat amb el que es disposa en l'article 35 de la Llei 5/1983, de 30 de desembre, de Govern Valencià, i en l'article 47.3 del Text Refós de la Llei d'Hisenda Pública de la Generalitat Valenciana, aprovada per decret legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar per a l'exercici 2000 la concessió d'ajudes a la gestió de residus plàstics de l'activitat agrícola.
  
Segon
  
Aprovar les bases per les quals es regirà la present convocatòria i que figuren com a annex a aquesta ordre.
  
Tercer
  
L'import global màxim de les ajudes regulades per la present ordre ascendeix a 5.000.000 de pessetes (30.050,61 euros), que es concediran a càrrec de l'aplicació pressupostària 54.54.527.98.1, línia 703/000/00, codi comptable 2327, dels pressupostos de la Generalitat Valenciana per a 2000.
  
Quart
  
El termini de presentació de sol·licituds per a la present convocatòria és d'un mes a partir de l'entrada en vigor de l'ordre.
  
Cinqué
  
En tot el que no estiga regulat en aquesta ordre, caldrà ajustar-se al que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general d'Educació i Qualitat Ambiental per a dictar les disposicions necessàries per al desplegament i execució del que es disposa el present ordre.
  
Segona
  
La present ordre entra en vigor l'endemà d'haver sigut publicada en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, pot interposar-s'hi un recurs contenciós administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició d'un recurs potestatiu de reposició davant l'autoritat que dicta l'acte, en el termini d'un mes des de l'endemà de la publicació, d'acord amb el que es disposa en els article 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 14 d'abril de 2000
  
El conseller de Medi Ambient,
  
FERNANDO MODREGO CABALLERO
  
Annex
  
Bases per les quals es regula la convocatòria de subvencions destinades a la gestió de residus plàstics
  
de l'activitat agrícola
  
Primera. Beneficiaris i objecte
  
Poden ser beneficiaris d'aquest subvenció les cooperatives agràries valencianes que, durant l'exercici 2000, pretenguen adquirir maquinària o equips (empacadora, premsa de bales, etc.) i elements auxiliars (obra civil i instal·lacions) destinats a empacar i gestionar residus plàstics, laminar o tipus film, de l'activitat agrícola.
  
Segona. Despeses i inversions no subvencionables
  
1. L'IVA satisfet per l'adquisició de béns o serveis facturats i en general qualsevol impost pagat pel beneficiari.
  
2. Despeses financeres com a conseqüència de la inversió.
  
3. Despeses que no estiguen definides o que no tinguen com a finalitat l'objecte de la subvenció.
  
Tercera. Sol·licituds i documentació
  
1. Les sol·licituds s'han de formalitzar en una instància degudament emplenada, segons el model que s'adjunta a la present ordre i seran dirigides a la Direcció General d'Educació i Qualitat Ambiental.
  
2. Els interessats han de presentar les sol·licituds al Registre General de la Conselleria de Medi Ambient, al carrer de Francesc Cubells, núm. 7, de València, així com als serveis territorials situats a:
  
- Alacant, carrer de Churruca, 29
  
- Castelló de la Plana, avinguda dels Germans Bou, 47
  
- València, carrer de Gregori Gea, 27
  
o en qualsevol altra de les formes que s'estableixen en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. L'admissió a tràmit d'una sol·licitud de subvenció no generarà cap compromís de concessió.
  
4. La documentació que han de presentar els interessats junt amb la sol·licitud és la següent:
  
a) Documentació acreditativa de la personalitat del sol·licitant:
  
- Targeta d'identificació fiscal (CIF).
  
- Fotocòpia del NIF del representant que firma la sol·licitud.
  
- Còpia compulsada dels estatuts de l'entitat i escriptura de constitució amb diligència d'inscripció en el registre corresponent.
  
- Certificat de l'acta on conste l'acord de sol·licitar l'ajuda i nomenament del representant de l'entitat per a efectuar la gestió.
  
b) Memòria explicativa que ha d'incloure almenys la següent informació:
  
- Quantitats anuals de plàstic, laminar o tipus film, generades.
  
- Descripció del pla de recollida previst.
  
- Indicació del gestor final per al residu plàstic una vegada embalat o recollit.
  
- Descripció de l'equip o maquinària pel qual s'opta i estudi amb les justificacions tècniques i econòmiques relatives a l'equip seleccionat i de tots els aspectes que es consideren d'interès.
  
- Projecte tècnic, si és el cas, de l'obra o instal·lació.
  
- Pressupost: pressupost de l'equip o maquinària pel qual s'opta.
  
c) Declaració, si és el cas, de les subvencions percebudes o reconegudes pel concepte de gestió de residus de qualsevol altre òrgan de l'administració, amb indicació de la quantia unitària, segons el model que s'adjunta a la present ordre.
  
d) Imprès de manteniment de tercers per a pagaments de la Generalitat Valenciana degudament emplenat i segellat per l'entitat bancària, segons el model que s'adjunta a la present ordre.
  
La Conselleria de Medi Ambient podrà demanar al sol·licitant l'aportació dels documents o dades complementaris que estime necessaris per a la resolució de l'expedient.
  
Quarta. Esmena de les sol·licituds
  
Quan la sol·licitud no reunisca els requisits o no s'adjunte la documentació que d'acord amb aquesta ordre resulte exigible, es requerirà l'entitat sol·licitant perquè en el termini de 10 dies esmene la falta o adjunte els documents preceptius. Transcorregut aquest termini sense haver fet l'esmena, es considerarà que l'interessat ha desistit de la seua petició.
  
Cinquena. Valoració i tràmit
  
1. La valoració dels expedients serà realitzada per una comissió d'avaluació, presidida per la directora general d'Educació i Qualitat Ambiental i composta per la secretària general administrativa o persona que designe, el cap del Servei de Residus i Contaminació i un tècnic d'aquest Servei, tots ells de la Conselleria de Medi Ambient.
  
2. La comissió valorarà la sol·licitud atenent amb caràcter preferent la quantitat del residu a gestionar i proposarà quins sol·licitants resulten beneficiaris de la subvenció i l'import a concedir cadascun d'ells.
  
3. En el supòsit que el total de les subvencions supere el crèdit pressupostari disponible en l'exercici, la comissió d'avaluació proposarà el coeficient o coeficients aplicables per a la reducció proporcional d'aquelles fins a respectar l'esmentat límit.
  
4. Una vegada formalitzats els actes d'instrucció corresponents, la comissió elevarà al conseller de Medi Ambient la proposta de concessió de subvencions, que contindrà les sol·licituds desestimades i el motiu de la desestimació, les sol·licituds estimades, la quantia subvencionable i l'import de l'ajuda concedida a cada beneficiari, amb la indicació, si és el cas, del coeficient de reducció proporcional aplicat per a respectar el límit de la consignació pressupostària de l'exercici.
  
5. Mitjançant una resolució del conseller es publicarà en el Diari Oficial de la Generalitat Valenciana la relació de beneficiaris i l'import de l'ajuda concedida a cadascun.
  
6. El termini màxim per a resoldre les sol·licituds que es formulen per a la concessió de les ajudes que s'estableixen en la present ordre és de tres mesos comptats des de la data d'acabament del termini de presentació de sol·licituds. Transcorregut aquest termini sense que s'haja dictat la resolució, es considerarà desestimada la sol·licitud de concessió de l'ajuda en els termes establits en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Sisena. Obligacions dels beneficiaris
  
Els beneficiaris de les subvencions hauran de:
  
1. Trobar-se en la situació que legitima la concessió d'aquestes.
  
2. Complir amb els requisits i condicions que comporta la concessió de l'ajuda.
  
3. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
4. Comunicar, en qualsevol moment de la vigència de l'expedient, altres ajudes públiques sol·licitades o concedides per a la mateixa activitat.
  
5. Fer constar en tota informació o documentació pròpia de l'activitat que està subvencionada per la Conselleria de Medi Ambient.
  
Setena. Cobrament de la subvenció
  
Per al cobrament de la subvenció, el beneficiari haurà de presentar, abans del 30 d'octubre de 2000, llevat de disposició en contrari de la resolució de concessió, la corresponent sol·licitud dirigida a la Direcció General d'Educació i Qualitat Ambiental segons el model que s'adjunta a la present ordre, acompanyada de la següent documentació:
  
- Documentació justificativa de l'efectiva inversió realitzada: factura reglamentària acompanyada del corresponent albarà de lliurament i de la documentació justificativa del pagament de la compra de l'equip o maquinària subvencionada.
  
- Acreditació que es troba al corrent o exempt de les seues obligacions tributàries i amb la Seguretat Social, en els termes que disposa l'Ordre de 30 de maig de 1996, de la Conselleria d'Economia, Hisenda i Administració Pública, sobre forma d'acreditar pels beneficiaris de subvencions l'exigència establida en l'article 47.7 del Text Refós de la Llei d'Hisenda Pública de la Generalitat Valenciana (DOGV núm. 2.775, de 21 de juny de 1996): certificats de l'Agència Estatal d'Administració Tributària i de la Conselleria d'Economia i Hisenda de la Generalitat Valenciana, pel que fa a les obligacions tributàries, i certificat de la Tresoreria General de la Seguretat Social, pel que fa a les obligacions amb la Seguretat Social.
  
La Conselleria de Medi Ambient podrà, en qualsevol moment, efectuar les comprovacions necessàries encaminades a verificar la realització de les actuacions subvencionades o requerir al beneficiari la presentació de qualsevol documentació encaminada a aquesta verificació.